Länsi-Uudenmaan käräjäoikeus on tuominnut 42-vuotiaan espoolaismiehen pienen poikansa pahoinpitelystä sakkoihin.

Tapaus sattui Suomeen palattaessa. Äitipuolen mukaan poika oli ollut pahantuulinen ja kränäävä. ALMA MEDIA ARKISTO

Käräjäoikeus toteaa, että syytetty oli tukistanut viisivuotiasta poikaa.

Pahoinpitely ei ole oikeuden mukaan vähäinen, koska se kohdistui alaikäiseen lapseen ja tekijänä oli lapselle läheinen henkilö eli oma isä.

Espoolaismiehen rangaistus on 30 päiväsakkoa, joka tarkoittaa johtajan asemassa toimivan miehen tuloilla 2 310 euron maksua valtiolle.

Pojalleen miehen tulee maksaa korvausta sata euroa korvausta kivusta, särystä ja tilapäisestä haitasta. Hänen pitää korvata valtiolle 344 todistelukuluja.

Lisäksi hävinneenä espoolaismiehen pitää hoitaa itse omat oikeudenkäyntikulunsa, jotka ovat oman ilmoituksen mukaan 4 973 euroa.

”Oli potkinut jonossa”

Rikos on tässä tapauksessa jo vanha. Se sattui tammikuussa 2015, kun espoolaismies palasi uuden vaimonsa ja perheensä kanssa Lanzaroten-lomalta.

Äitipuolen todistuksen mukaan poika oli ollut paluumatkalla jännittynyt ja pahantuulinen, kränäävä. Pojan oli ollut vaikea jonottaa. Hän oli potkinut jonossa.

Äitipuoli todisti, ettei ollut nähnyt tukistamista.

Poika oli kuitenkin parkkihallissa kertonut naiselle isän tukistaneen häntä. Se tuntui naisesta absurdilta, etenkin kun pojalla oli hyvin lyhyet hiukset ja lippalakki päässä.

Isä kiisti jyrkästi väitetyn tukistamisen. Oikeudessa hän huomautti, ettei olisi edes voinut tukistaa poikaa tämän lyhyiden hiusten vuoksi.

Lisäksi mies totesi, että tiesi ammattinsa vuoksi hyvin, että kaikki lentokentällä tapahtuva tallentuu valvontakameroiden tiedostoihin.

HUS:n hoitaja ilmoitti

Isänsä mukaan poika oli ollut paluupäivänä väsynyt ja itkuinen.

Poika oli kaivannut äitiään. Sen vuoksi hän otti heti Suomeen saavuttua yhteyttä pojan äitiin ja kysyi, voiko poika tulla tämän luokse. Tämä sopi lapsen äidille.

Poika kertoi tukistamisesta äidilleen tuoreeltaan. Pojan kertoman mukaan isä oli tarttunut häntä sormi—peukalo-otteella korvan takaa hiuksista vetänyt. Teko oli sattunut lentoaseman Alepan vieressä muun perheen ollessa läsnä.

Äiti ei kuitenkaan tehnyt rikosilmoitusta.

Ilmoituksen teki paljon myöhemmin HUS:in lastenpsykiatrisen akuutti- ja alkuarvioyksikön sairaanhoitaja. Kertomansa mukaan kyseinen hoitaja oli ennen ilmoituksen jättöä konsultoinut poliisia

Poika oli toimitettu HUS:iin tutkittavaksi koululääkärin lähetteellä.

Toinen syyte kaatui

Poikaa itseään kuultiin HUS:in Lasten ja nuorten oikeuspsykologian yksikössä kaksi vuotta lentokentän tapahtumien jälkeen. Tuolloin lapsi oli 7-vuotias.

Kuuleminen videoitiin. Kuulemisesta vastasi sairaalan psykologi.

Poika kertoi myös toisesta pahoinpitelytilanteesta, joka oli sattunut isän kotona. Isä olisi tarttunut häntä korvasta ja taluttanut korvasta kiinni pitäen yläkertaan. Teko olisi tapahtunut elokuun 2015 ja elokuun 2016 välisenä aikana.

Tästä väitetystä teosta espoolaismies sai niin ikään pahoinpitelysyytteen, mutta käräjäoikeus hylkäsi syytteen. Pahoinpitelystä ei ollut muuta näyttöä kuin pojan kertomus, jota oikeus sinänsä piti luotettavana ja yksityiskohtaisena.

Perjantaina annettu tuomio ei ole lainvoimainen.